和兵部鄭侍郎省中四松詩十韻
作者：劉禹錫
朝代：唐

paragraphs: 右相歷中臺，移松武庫栽。
紫茸抽組綬，青實長玫瑰。
便有干霄勢，看成搆廈材。
數分天柱半，影逐日輪回。
舊賞台階去，新知谷口來。
息陰常仰望，翫境幾裴回。
翠粒晴懸露，蒼鱗雨起苔。
凝音助瑤瑟，飄蘂泛金罍。
月桂花遙燭，星榆葉對開。
終須似雞樹，榮茂近昭回。